Brandweerman laat waai by wêreldspele | News24
Brandweerman laat waai by wêreldspele
Riaan Senekal, ’n brandweerman van hier en die enigste Oos-Kapenaar wat aan die afgelope World Police and Fire Games in Washington, Amerika, deelgeneem het, het drie medaljes huis toe gebring.
Dit was vanjaar die eerste keer dat hy deelgeneem het. Voorheen het Senekal, gestasioneer by die KwaNobuhle-brandweerstasie, in 1998, 2010 en 2012 aan die Wêreldspele vir brandweerlede deelgeneem en ’n totaal van 12 medaljes, waarvan 4 goud, gewen.
Met die afgelope wêreldbyeenkoms het deelnemers uit 60 lande in 60 verskillende sportsoorte teen mekaar meegeding. “Dit was taai,” het Senekal gesê.
Hy was een van die 26 Suid-Afrikaanse deelnemers.
“Ek het voor die tyd op Google geboer en na die afstande gekyk in spiesgooi, gewigstoot en ­hamergooi. Toe sien ek, nee boetie . . . met die spies en gewig gaan ek nie in my ouderdomsgroep die paal haal nie. Maar in hamergooi het ek gesien ek staan ’n goeie kans.”
Senekal se “kans” is bewaarheid en hy het in die hamergooi – in die ouderdomskategorie 40 tot 44 jaar – met sy derde plek ’n brons­medalje verdien. En terwyl hy nog op die ­sportveld van die George Mason-Universiteit in Virginia was, kry hy ’n WhatsApp-boodskap van sy Suid-Afrikaanse kollegas wat hom as anker soek vir die toutrekspan.
“Washington is groot, die verkeer erg en die toutrekkers 15 km ver. Taxi’s is vrek duur en jy betaal tot 50 dollar. Gelukkig het een van die vrywilligers aangebied om my per motor na die span te neem.”
Hy het toe as anker bygedra dat die tou-trekspan in die swaargewig- sowel as die ope-afdeling silwermedaljes gewen het. Hul Noorweegse teenstanders was net te sterk en is as die kampioene bekroon.
Senekal, al 24 jaar lank ’n brandweerman, beplan nou reeds vir die volgende byeenkoms in 2017 in Montreal, Kanada. “Dán wil ek aan vyf items deelneem. Ek sal nou die eerste keer die kans kry om in my ­gunstelingsport mee te ding . . . en dít is visvang!”
Die ander items waaraan hy gaan deelneem, is gewigoptel, 50 m swem, hamergooi en toutrek.
“My broer Alton Senekal is ook in die brandweer en lief vir sport én hy is my beste vriend. Ek kan nie wag dat ons twee by dié spele in Montreal weer vir ‘n slag saam kan meeding nie.”